Právnická fakulta Univerzity Mateja Bela v Banskej Bystrici

Právnická fakulta Univerzity Mateja Bela v Banskej Bystrici (skr. PrF UMB) je jedna zo siedmich fakúlt Univerzity Mateja Bela v Banskej Bystrici. Fakulta v hlavnej činnosti poskytuje, organizuje a zabezpečuje vysokoškolské vzdelávanie v rámci akreditovaných študijných programov všetkých troch stupňov, ďalšie vzdelávanie a udeľuje akademické a vedecko-pedagogické tituly, v oblasti výskumu Právo a k nemu prislúchajúce študijné odbory a programy právnického zamerania. Fakulta vykonáva základný a aplikovaný výskum, korešpondujúci s potrebami spoločnosti založenej na poznatkoch a s potrebami spoločenskej praxe, využíva najnovšie poznatky vedy a techniky pri vzdelávaní študentov a zapája ich do tvorivej vedeckej činnosti a udržiava a rozvíja hodnoty spoločenskej a právnej vedy svojou publikačnou a vedeckou činnosťou. 

 História fakulty 
K prvým krokom pri realizácii myšlienky zriadenia právnickej fakulty ako súčasti UMB, došlo v roku 1995 z podnetu vedenia univerzity na čele s vtedajším rektorom Ottom Tomečkom, a tiež z podnetu prvého rektora UMB  Jána Findru, po rokovaní so zástupcami Právnickej fakulty v Bratislave i predsedom vlády Vladimírom Mečiarom, ktorí vyjadrili podporu tejto myšlienke. Prvé stretnutie sa uskutočnilo dňa 15. marca 1995 v kongresovej sále Hotela Sureco na Majakovského ulici v Bratislave (Horský park) za účasti prorektorov UMB Marty Valihorovej a Romana Nedelu. Návrh projektu na zriadenie Právnickej fakulty UMB vypracovala expertná skupina pod vedením Pavla Kandráča, v ktorej pracovali Jaroslav Chovanec, Mojmír Mamojka, Erika Kučerová, Vladimír Vaňo, Roman Nedela a kvestor UMB Peter Baník. Návrh na zriadenie PrF UMB predložil rektor UMB na prerokovanie a schválenie Akademickému senátu UMB dňa 11. mája 1995. Rektor oboznámil členov senátu s obsahom štúdia na tejto fakulte a možnosťami zabezpečenia jej prevádzky, pričom uviedol, že Vláda SR uznesením č. 256 zo dňa 18. apríla 1995 schválila zriadenie právnickej fakulty a uvoľnila pre tento účel zo svojho mimoriadneho rozpočtu 28 miliónov slovenských korún. AS UMB prijal uznesenie o zriadení PrF UMB so sídlom v Banskej Bystrici. Na základe uvedených skutočností rektor UMB vydal zriaďovaciu listinu, ktorou dňom 15. mája 1995 zriadil Právnickú fakultu UMB v Banskej Bystrici. Jej trvalým sídlom sa stala budova UMB na Komenského ul. č. 20.

Funkciou dekana novovzniknutej Právnickej fakulty UMB v Banskej Bystrici bol poverený doc. JUDr. Pavel Kandráč, CSc. Ten menoval do funkcií prodekanov Eriku Kučerovú (pre vzdelávanie), Jaroslava Chovanca (pre vedecko-výskumnú a edičnú činnosť), a Vladimíra Vaňu (pre rozvoj fakulty). Kolektív prvých akademických funkcionárov pripravil a zabezpečil úspešnú realizáciu prijímacích skúšok na fakultu. V prvom akademickom roku 1995/1996 bolo prijatých 100 študentov na denné štúdium. Po splnení tejto úlohy prvý manažment fakulty ukončil svoje pôsobenie v čase pred otvorením akademického roka. Dekan fakulty UMB vymenoval nových prodekanov, a to Júliusa Kováča pre výchovno-vzdelávaciu činnosť, Jozefa Beňu pre vedu, výskum a edičnú činnosť, Zoltána Valentoviča pre rozvoj a zahraničné styky a Jána Rekena pre bakalárske štúdium, rigorózne pokračovanie a celoživotné vzdelávanie. Novokreovaný Akademický senát Právnickej fakulty UMB dňa 1. júla 1996 zvolil za dekana fakulty Pavla Kandráča. Dekan si vytvoril riadiaci manažment, t. j. potvrdil prodekanov i vedúcich katedier vo funkciách. Vedenie fakulty zabezpečilo akreditáciu pre bakalárske a magisterské štúdium na PrF UMB, ktorá získala oprávnenie uskutočňovať štátne rigorózne skúšky, ale aj doktorandské štúdium v príslušných vedných odboroch.

Uvedený manažment PrF UMB ostal aj po opätovných voľbách Akademického senátu PrF UMB po uplynutí prvého funkčného obdobia, t. j. naďalej riadil a zabezpečoval všetky funkcie a úlohy vyplývajúce zo študijných programov fakulty. Po odchode dekana Pavla Kandráča dňa 31. marca 2002 do spoločensko-politickej praxe, AS PrF UMB do funkcie dekana fakulty dňa 9. apríla 2002 zvolil Júliusa Kováča. V máji 2004 sa Július Kováč vzdal funkcie dekana fakulty a do zvolenia nového dekana bol poverený touto funkciou vtedajší prodekan pre pedagogickú činnosť Pavel Kypta. Dňa 13. júla 2004 AS PrF UMB jednomyseľne zvolil za dekana Právnickej fakulty UMB Mojmíra Mamojku. Nový dekan fakulty vymenoval za prodekanov Antona Duláka a Jána Ciráka, vymenoval tiež  dvoch poradcov dekana, a to Jaroslava Straku a Petra Vojčíka. Osobitnú pozornosť venoval akreditácii fakulty. Prijatím akreditačného spisu (v decembri 2004) získala PrF UMB akreditáciu pre bakalárske a magisterské štúdium a opäť získala možnosť uskutočňovať štátne rigorózne skúšky, ako aj jej bolo priznané právo uskutočňovať doktorandské štúdium v odboroch Teória a dejiny štátu a práva a Obchodné a finančné právo. Nový manažment obnovil i vydávanie fakultného zborníka, na čom má podiel hlavne vtedajší predseda Edičnej komisie Jaroslav Chovanec.

Po odchode M. Mamojku z funkcie sa po voľbách Akademickým senátom PRF UMB od 16. októbra 2006 stal dekanom fakulty Stanislav Mráz. Do ďalších volieb , ktoré sa konali začiatkom roka 2011 personálne zloženie vedenia PrF UMB tvorili: Stanisla Mráz, dekan fakulty, Pavel Kypta, prodekan pre pedagogickú činnosť, Soňa Kubincová, prodekanka pre vedu a výskum, Anna Schneiderová, prodekanka pre medzinárodné vzťahy a rozvoj, Julita Baboľová, tajomníčka pre oblasť hospodársku, správnu, ekonomickú, miezd a ľudských zdrojov. Menovaní ostali vo funkciách aj po nových voľbách.

Po ďalších voľbách Akademickým senátom Právnickej fakulty funkciu dekana vykonával opakovane od  zač. r. 2011 Stanislav Mráz. Prodekanmi boli Pavel Kypta, pre pedagogickú činnosť, Ján Cuper, pre vedu, výskum a doktorandov a Anna Schneiderová, pre medzinárodné vzťahy a rozvoj. Tajomníčkou fakulty bola Julita Baboľová. 

V máji roku 2014 AS PrF UMB jednohlasne za dekana fakulty zvolil opätovne Mojmíra Mamojku. Jeho riadiaci manažérsky tím tvorili: Vladimír Čečot ako prodekan pre vedu, výskum a rigorózne konanie, Ivana Šošková ako prodekanka pre pedagogickú činnosť a Michal Turošík ako prodekan pre medzinárodné vzťahy, doktorandské štúdium a legislatívu. V roku 2016 fakultu z vlastnej iniciatívy opustil Vladimír Čečot, na prodekanskom poste ho nahradila Monika Némethová. 

V roku 2018 bol za dekana fakulty jednohlasne zvolený Michal Turošík. Členovia jeho vedenia boli Monika Némethová – prodekanka pre vedu a výskum, Ivana Šošková – prodekanka pre pedagogickú činnosť a Ľubica Saktorová – prodekanka pre medzinárodné vzťahy a rozvoj. V septembri roku 2018 sa skončilo funkčné obdobie prodekanke Ivane Šoškovej, po čom dekan poveril riadením agendy pedagogickej činnosti na PrF UMB  Andreu Ševčíkovú.

V roku 2019 sa stala poverenou prodekankou pre PgČ Tatiana Kubincová. V marci roku 2020 bola za prodekanku pre PgČ menovaná opätovne Andrea Bilas Ševčíková. V apríli roku 2021 sa stala poverenou prodekankou pre PgČ Lenka Ušiaková, ktorá vo februári roku 2022 prestala vykonávať funkciu. Prodekankou pre PgČ bola následne poverená Monika Némethová. V októbri roku 2021 bol poverený vykonávaním funkcie prodekana pre medzinárodné vzťahy a rozvoj Ján Králik.

V roku 2022 bol Michal Turošík opätovne zvolený AS PrF UMB za dekana Právnickej fakulty. V septembri roku 2022 sa členmi vedenia stali Milan Ďurica – prodekan pre vedu a výskum, Monika Némethová – prodekanka pre medzinárodné vzťahy a rozvoj a Ivana Šošková – ako poverená vykonávaním funkcie prodekanky pre pedagogickú činnosť.  V novembri roku 2022 sa zároveň stala tajomníčkou fakulty Ing. Jitka Kvasová, ktorá v tejto funkcii pôsobila do konca roku 2023.. Ivana Šošková z vedenia fakulty v septembri 2023 odišla na vlastnú žiadosť. Vo funkcii ju nahradila Miroslava Klečková. V takomto personálnom zložení fungovalo vedenie fakulty do 25. marca 2024, kedy sa všetci traja prodekani vzdali prodekanskej funkcie, dekan Michal Turošík sa dňa 26. marca 2024 vzdal funkcie dekana. V roku 2024 bola po organizačných zmenách na UMB vytvorená pozícia prokvestorky, ktorou sa dočasne stala Martina Straková a od júna 2024 potom Slávka Badurová.

Po odstúpení Michala Turošíka z postu dekana PrF UMB bol vykonávaním funkcie dekana dočasne poverený doc. JUDr. Adrián Vaško, PhD., ktorý bol následne po zvolení Volebným zhromaždením PrF UMB dňa 13. mája 2024, vymenovaný rektorom UMB, doc. Ing. Vladimírom Hiadlovským, PhD. za dekana Právnickej fakulty s účinnosťou od 1. júna 2024. V súčasnosti vykonáva  funkciu prodekana pre vedu a výskum doc. JUDr. Vieroslav Júda, PhD. a funkciu prodekanky pre pedagogickú činnosť doc. JUDr. Ivana Šošková, PhD.

 Zoznam dekanov fakulty 
Dekani Právnickej fakulty Univerzity Mateja Bela v Banskej Bystrici#MenoZačiatok funkcieUkončenie funkciePoznámka Pavel Kandráč19951996Poverený funkciou dekana1Pavel Kandráč199620022Július Kováč20022004 Pavel Kypta20042004Poverený funkciou dekana3Mojmír Mamojka200420064Stanislav Mráz200620145Mojmír Mamojka20142017Ivana Šošková20172018Poverená funkciou dekana6Michal Turošík20182024Adrián Vaško20242024Poverený funkciou dekana7Adrián Vaško2024súčasnosť

 Vedenie fakulty 
 Dekan: doc. JUDr. Adrián Vaško, PhD.
 Prodekanka pre pedagogickú činnosť: doc. JUDr. Ivana Šošková, PhD.
 Prodekan pre vedu a výskum: JUDr. Vieroslav Júda, PhD.

 Katedry 
Fakulta má tieto katedry a 2 ústavy:
 Katedra občianskeho práva a pracovného práva
 Katedra obchodného práva a hospodárskeho práva
 Katedra dejín štátu a práva
 Katedra trestného práva, kriminológie, kriminalistiky a forenzných disciplín
 Katedra finančného práva a správneho práva
 Katedra ústavného práva a teórie práva
 Katedra medzinárodného práva, európskeho práva a právnej komunikácie
 Ústav klinického vzdelávania pri Právnickej fakulte Univerzity Mateja Bela v Banskej Bystrici
 Ústav kriminologického a kriminalistického výskumného centra pri Právnickej fakulte Univerzity Mateja Bela v Banskej Bystrici

 Externé odkazy 
 Oficiálne stránky fakulty


Kategória:Univerzita Mateja Bela v Banskej Bystrici
Mateja Bela
Kategória:Organizácie založené v 1995